P. Farkas, poslanec: (2002-06-18):
M. Andel, podpredseda NR SR: Ďakujem, pán kolega. Dámy a páni, keďže som nedostal písomne žiadnu prihlášku do rozpravy, pýtam sa, kto sa hlási ústne? Pán poslanec Maxon, nie? Ďalší poslanec, končím možnosť podania ďalších prihlášok do rozpravy. Pán kolega, máte slovo. M. Maxon, poslanec: Keďže do 17.00 ešte chceme prerokovať novelu tristotrojky, v tom prípade, pán minister, budem veľmi stručný, nebudem tú moju otázku komentovať, len sa vás chcem opýtať, či ste informovaný o uznesení výboru pre financie, rozpočet a menu. V tomto uznesení sme si dovolili vás požiadať, aby ste sa obrátili na svojho kolegu, pána ministra pôdohospodárstva, čo vykonal u tých subjektov, u ktorých finančná polícia, príslušní správcovia dane jednoznačne zdokumentovali, že dávajú na trh nelegálny alkohol, teda čierny lieh, čo minister pôdohospodárstva ako ústredný orgán štátnej správy a ústavný činiteľ v týchto veciach spravil, kde bolo jednoznačne zdokumentované, že týmto subjektom bolo potrebné odobrať licenciu. M. Andel, podpredseda NR SR: Ďakujem. Pán minister, hocikedy, keď požiadate o slovo, máte slovo. Nech sa páči, ak chcete teraz alebo v záverečnom slove. Dámy a páni, uzatváram rozpravu o tomto bode nášho rokovania. Pán minister, chcete sa vyjadriť k rozprave? Nech sa páči, máte slovo. F. Hajnovič, minister financií SR: Ďakujem. Som informovaný, bohužiaľ zatiaľ nie oficiálne, pretože oficiálne rokovanie o tom probléme ma ešte len čaká, čiže viem o tom, že problém, ktorý ste tu nastolili, podľa tých neoficiálnych informácií existuje a predpokladám, že sa nám ho podarí vyriešiť. Musím povedať, že podľa mojich informácií to príslušné rozhodovanie nebolo urobené celkom v súlade s predpismi alebo so zákonom. Takže určite do tejto veci budem vstupovať. Ďakujem. M. Andel, podpredseda NR SR: Ďakujem, pán minister, za vaše stanovisko. Pán kolega, chcete sa vyjadriť? Nie. Ďakujem. Dámy a páni, prerušujem rokovanie o tomto bode nášho programu a pristúpime k ďalšiemu bodu nášho rokovania, ešte máme 5 minút, páni, takže... Dámy a páni, budeme pokračovať druhým čítaním o vládnom návrhu zákona, ktorým sa mení a dopĺňa zákon Národnej rady Slovenskej republiky č. 303/1995 Z. z. o rozpočtových pravidlách v znení neskorších predpisov. Vládny návrh zákona ste dostali pred prvým čítaním ako tlač 1517 a spoločnú správu výborov schválenú gestorským výborom máte ako tlač 1517a. Vládny návrh zákona odôvodní minister financií Slovenskej republiky, pán minister Hajnovič. Prosím pána ministra, aby sa ujal slova. F. Hajnovič, minister financií SR: Ďakujem. Vážený pán predsedajúci, vážená Národná rada, ja som podrobne uvádzal tento vládny návrh zákona v prvom čítaní, teraz by som len pripomenul to najdôležitejšie, je to jeden veľmi dôležitý eurozákon, jeho prijatie posunie negociačné rokovania pri uzatváraní kapitol 21 a 29. Hlavným zámerom predloženia vládneho návrhu novely je úprava... M. Andel, podpredseda NR SR: Kolegovia, prosím o pokoj v poslaneckej snemovni! Ďakujem, pán minister, môžete pokračovať. F. Hajnovič, minister financií SR: ...je úprava finančných vzťahov štátneho rozpočtu Slovenskej republiky a rozpočtu Európskych spoločenstiev po vstupe Slovenskej republiky do Európskej únie. Všetky navrhované úpravy vo väzbe na členstvo Slovenskej republiky v Európskej únii sa prvý raz použijú pri príprave rozpočtu na ten rozpočtový rok, v ktorom Slovenská republika pristúpi do Európskej únie. Vážená Národná rada, dovoľte, aby som vás požiadal o podporu pre túto vládnu predlohu. Ďakujem. M. Andel, podpredseda NR SR: Ďakujem, pán minister, za odôvodnenie vládneho návrhu zákona. Ja teraz dávam slovo predsedovi výboru pre financie, rozpočet a menu poslancovi Pálovi Farkasovi a prosím ho, aby informoval Národnú radu o výsledku rokovania výborov o tomto vládnom návrhu zákona a aby odôvodnil návrh a stanovisko gestorského výboru. Zároveň opätovne vyzývam všetkých poslancov, ktorí sú mimo rokovaciu miestnosť, aby sa dostavili na rokovanie parlamentu, nakoľko po tomto bode nasleduje hlasovanie. Ďakujem. Pán kolega, máte slovo.